Horia Georgescu despre sesizarea împotriva lui Victor Ponta

Vicepreședintele PNL Ludovic Orban anunța, în 7 octombrie, în fața sediului Agenției Naționale de Integritate, că depus o sesizare pentru cercetarea premierului Victor Ponta și a soției acestuia, Daciana Sârbu, pentru că cei doi nu ar fi declarat împreună șapte case pe care le-ar deține.

„Sesizez oficial încălcarea flagrantă de către prim-ministrul Victor Ponta a legislației privind integritatea în exercitarea funcției publice. Este vorba despre declarația de avere depusă de Victor Ponta în care, din 2010, de la apariția Legii 176/2010, omite în mod intenționat să treacă bunurile soției, fiind vorba despre Daciana Sârbu, soția domnului Ponta, europarlamentar PSD. Reprezintă o încălcare gravă a Legii 176, articolul 3, alineatul 2, care prevede obligativitatea persoanei publice de a completa declarația de avere incluzând bunurile soției și ale copiilor aflați în întreținere”, a susținut Orban.

De asemenea, vicepreședintele PNL a precizat că a mai solicitat ANI să constate infracțiunea de fals în declarații care ar fi comisă de premierul Victor Ponta.

Orban a mai declarat că președintele ANI nu l-a primit în audiență și a menționat că îi cere acestuia ca inspectorii de integritate să soluționeze „cu celeritate” sesizarea depusă, pentru că Victor Ponta este candidat la alegerile prezidențiale și prim-ministru.

„Să arate același zel pe care îl arată în cazul sutelor și miilor de primari acuzați pentru incompatibilitate, pentru prezența în AGA sau în consiliile de administrație, să arate același zel și în cazul premierului și candidatului la președinție Victor Ponta”, a spus Orban.

„Probabil a considerat că electoratul PSD nu va privi cu ochi buni să vadă că Victor Ponta are de fapt șapte case în proprietate, nu mă refer la terenuri, la conturi și alte bunuri. Și-o fi imaginat că votanții PSD nu-l vor vota pe Victor Ponta aflând că la vîrsta de 42 de ani deține, împreună cu soția, șapte case”, a spus Orban, explicând astfel de ce premierul nu a completat corect, în opinia sa, declarația de avere.

Vicepreședintele PNL a menționat că dacă în termen de o săptămână ANI nu va soluționa sesizarea sa, se va adresa Parchetului de pe lângă Înalta Curte de Casație și Justiție, cu privire la infracțiunea de fals în declarații.

Orban a precizat că a observat că familia Ponta ar avea șapte case uitându-se pe declarația de avere a lui Victor Ponta și pe cea a Dacianei Sârbu. El a precizat că sesizarea adresată ANI a fost făcută și pe numele europarlamentarului Daciana Sârbu.

Gabriela Firea, purtător de cuvânt al campaniei candidatului PSD la Președinție, arăta, referitor la sesizarea lui Ludovic Orban, că principalele bunuri ce apar în declarațiile de avere ale lui Victor Ponta și Dacianei Sârbu sunt dobândite înainte de căsătorie, fiind proprietăți individuale.

„Declarațiile de avere ale președintelui PSD, Victor Ponta, și ale soției sale, europarlamentarul Daciana Sârbu, au fost verificate în mai multe rânduri de către ANI, fără a fi identificate în aceste ocazii încălcări ale prevederilor legale. Deci, ambele seturi de declarații de avere și interese au fost verificate de către ANI. Principalele bunuri care apar în declarațiile de avere au fost dobândite de Victor Ponta și Daciana Sârbu înainte de căsătorie, deci ele reprezintă proprietăți individuale nu comune, apărând de aceea doar în declarația deținătorului”, preciza Firea, într-un comunicat de presă.

Legea 176/2010 privind integritatea în exercitarea funcțiilor și demnităților publice prevede, la articolul 3, alieneat 2, că declarațiile de avere se fac în scris, pe propria răspundere, și cuprind drepturile și obligațiile declarantului, ale soțului/soției, precum și ale copiilor aflați în întreținere.